આ હકીકત દુનિયાભરનો દસ્તૂર છે. અમેરિકાની સેનેટ તો કરોડપતિઓની ક્લબ (club) તરીકે જ ઓળખાય છે અને આપણી પાર્લામેન્ટમાં મધ્યમ વર્ગનો અથવા ગરીબ સમાજનો સાંસદ શોધ્યો જડવાનો નથી. ચૂંટણીખર્ચની મર્યાદા ઠરાવવી અને આટલી નાનકડી રકમની છૂટ આપવી તે અસત્યને અને ભ્રષ્ટાચારને પ્રોત્સાહન આપવા જેવું થાય. આધુનિક લોકશાહીના ટીકાકારો તેને (plutocracy) શ્રીમંતોનું રાજ્ય કહે છે. તેમાં થોડી અતિશયોક્તિ છે પણ વાત ખોટી નથી. આધુનિક લોકશાહીના કારભારમાં આમજનતાનો ભાગ નથી પણ તેમનો અવાજ જરૂર સંભળાય છે કારણ કે ઉમેદવારો શ્રીમંત હોય છતાં ગરીબ અને મધ્યમ સ્થિતિના મતદારો પાસે જઇને તેમણે કાલાવાલા કરવા પડે છે અને સત્તા મળ્યા પછી ફરી વખત ચૂંટાઇ આવવા માટે લોકોનાં કામ થોડા ઘણા અંશે પણ કરવાં પડે છે. ચૂંટણી પૈસા વગર જીતી શકાય નહીં પણ માત્ર પૈસાથી પણ જિતાતી નથી. લોકમતની જરૂર પડે છે. અમદાવાદમાં જયકૃષ્ણ હરિવલ્લભદાસ જેવા શ્રીમંત ઇન્દુચાચા જેવા ફકીર સામે હાર્યા.